प्रकाश स्मृति राष्ट्रिय ब्याडमिन्टन : प्रिन्स र रसिला फाइनलमा
एपीएफका प्रिन्स दाहाल र आर्मीकी रसिला महर्जन शुक्रबार प्रकाश दाहाल स्मृति राष्ट्रिय ब्याडमिन्टन प्रतियोगिताको फाइनलमा पुगेका छन् ।
काठमाडौँ — एपीएफका प्रिन्स दाहाल र आर्मीकी रसिला महर्जन शुक्रबार प्रकाश दाहाल स्मृति राष्ट्रिय ब्याडमिन्टन प्रतियोगिताको फाइनलमा पुगेका छन् ।पुरुष एकलतर्फ प्रिन्सले एपीएफका देवराज रानालाई २१–१०, २१–१२ ले पराजित गर्दै फाइनलमा आर्मीका प्रफुल महर्जनसँगको भेट पक्का गरेका छन् । प्रफुलले पुलिसका बिष्णु कटुवाललाई २१–१५, २१–१२ ले हराए ।महिला एकलमा आर्मीकी रसिलाले आफ्नै क्लबकी अमिता गिरीमाथि २१–५, २१–१७ को सहज जित निकाल्दै फाइनलमा अनुमाया राईसँगको भेट पक्का गरिन् । आर्मीकै अनुमायाले कस्तुरी कलेजकी सीमा राजवंशीमाथि २१–१८, २१–१४ को जित पाइन् ।भेट्रान ३५ वर्षमाथि कास्कीका विशाल खड्का र आर्मीका सुरोज महर्जनको जोडी र चितवनका विद्वान गुरुङ र अमर रायमाभीको जोडी सेमिफाइनलमा पुगेका छन् । पिस फिटनेस सेन्टरका सञ्जय कपाली र अनिल थाम्सुहाङको जोडी पनि सेमिफाइनल पुगेको छ ।पुरुष शीर्ष २० वरीयताबाहेक युगलमा कास्कीका विधान अधिकारी र पविन लिन्थेपको जोडीले सूर्यदर्शन युनिटीका महेश खड्का र दीपक रानाको जोडीलाई २१–१६, २१–१६ ले पराजित गर्दै सेमिफाइनल पुग्यो । 